România a dat cel mai important test pentru EURO 2024 cu Columbia. "Tricolorii" au fost aduși cu picioarele pe pământ după ce au pierdut, scor 3-2, în fața sud-americanilor. Unul dintre golurile primei reprezentative a fost marcat de Ianis Hagi, așa cum făcea și tatăl său în urmă cu 30 de ani, la Mondialul din SUA.
România a susținut cel mai important examen pentru EURO 2024, turneu la care s-au calificat după o pauză de opt ani, dar nu a reușit să-i facă față Columbiei, cea mai în formă naționala din America de Sud, neînvinsă de pe 2 februarie 2022. România a reîntâlnit Columbia după ce a învins-o cu "Generația de Aur" la Mondialele din 1994 (3-1) și 1998 (1-0), ambele meciuri în faza grupelor
România – Columbia s-a terminat 3-2. Golurile sud-americanilor au fost marcate de Jhon Cordoba, Jhon Arias și Yaser Asprilla. Naționala lui Edi Iordănescu a scăpat de umilință pe final de meci, datorită jucătorilor introduși în repriza a doua. Astfel, după 30 de ani, Hagi a marcat din nou contra Columbiei. Dar nu Gică, ci Ianis, iar Florin Tănase a semnat a doua reușită a "tricolorilor" la ultima fază a meciului.
Amicalul cu Columbia s-a jucat în Spania, la Madrid, pe stadionul lui Atletico Madrid, "Civitas Metropolitano", iar atmosfera a fost una tipic sud-amdericană, cu peste 40.000 de oameni în tribune.
Românii care trăiesc în această țară s-au înghesuit să vadă naționala lui Edi Iordănescu. 20 000 de fani au asistat la meci și au cântat împreună cu "tricolorii" imnul țării noastre.
În tribune au fost prezenți și Mircea Lucescu, Anghel Iordănescu, Gică Hagi împreună cu soția și și Miodrag Belodedici, ambasador al FRF.
Ianis Hagi, autorul golului României, a fost cel mai bun de pe teren în amicalul de lux cu Columbia și a primit cea mai mare notă în SofaScore. Astfel, mijlocașul a fost notat cu nota 8.
Alți patru jucători români, din totalul de 17 care au evoluat, au primit note peste 7: Olimpiu Moruțan, Nicolae Stanciu, Dennis Man și Florin Tănase.